Eetu A. Alha

Edvard (Eetu) Adiel Alha (ent. Ahlman; 8. syyskuuta 1873 Pihlajavesi – 10. maaliskuuta 1926 Tampere) oli suomalainen klassisten kielten maisteri ja Aamulehden päätoimittaja.Eetu Alha, Uusi Suomi, 11.03.1926, nro 58, s. 5, Kansalliskirjaston digitaaliset aineistotYlioppilasmatrikkeli 1853–1899

Eetu Alhan vanhemmat olivat Pihlajaveden kanttori Konstantin Sebastian Ahlman ja Charlotta Natalia Norrlin. Hän vietti lapsuutensa Vesilahdella ja pääsi ylioppilaaksi Hämeenlinnan lyseosta 1893. Alha opiskeli kieliä Helsingin yliopistossa ja valmistui filosofian kandidaatiksi 1902 sekä maisteriksi 1907. Opiskeluaikanaan Alha oli mukana Suomalaisen Nuijan ja osakuntien toiminnassa.

Alha oli latinan ja suomen kielen vt. kollegana Hämeenlinnan lyseossa 1904–1906, historian ja latinan kielen opettajana Turun suomalaisessa yhteiskoulussa 1909–1914 ja latinan kielen opettajana Tampereen lyseossa vuodesta 1914 alkaen. Hän oli toimitusharjoittelijana Uudessa Suomettaressa, Hämeen Sanomien päätoimittajana 1905–1909 ja Aamulehden päätoimittajana vuosina 1913–1926. Hän kirjoitti myös pakinoita Aamulehteen nimimerkillä Aatu.

Alha toimi aktiivisesti kunnallispolitiikassa ja kokoomuspuolueessa. Hän oli Pirkanmaan Kokoomuksen puheenjohtajana vuosina 1920–1922 ja hän toimi myös presidentin valitsijamiehenä vuoden 1925 presidentinvaaleissa. Alha oli Tampereen kaupunginvaltuuston jäsenenä vuodesta 1923 alkaen.

Eetu Alha oli vuodesta 1904 lähtien naimisissa Olga Reposen kanssa. Heillä oli seitsemän lasta, joista toiseksi nuorin oli professori Antti Alha. 

Toiseksi vanhin, sanomalehtimies Aatto Edvard (s. 1906), kaatui 23. joulukuuta 1939 Kuolemajärven Hatjalahdella.Helsingin yliopiston sankarivainajamatrikkeli, osa A-J

Eetu Alha on haudattu Vesilahden hautausmaalle.Mirjami Päivärinta - Hannu Päivärinta : Vesilahden hautausmaa Eetu Alhan veli oli Rengon kirkkoherra, rovasti Konstantin (Kosti) Alha (1864–1927).Ylioppilasmatrikkeli 1853–1899 : Konstantin (Kosti) Alha

 Suomennoksia 
 Anders Wide : Kylvyt ja kotivoimistelu ; tekijän luvalla toisesta ruotsalaisesta painoksesta suomentanut E. A. A. Karisto 1908

 Lähteet 
 Koskesta voimaa – kaksi valtalehteä
 Pirkanmaan Kokoomuksen puheenjohtajat 

 Aiheesta muualla 
 Muutamia tietoja Lempäälän pitäjästä, Edward Ahlmanin kirjoittama Lempäälän pitäjäkuvaus vuodelta 1897

Luokka:Suomalaiset päätoimittajat
Luokka:Suomalaiset opettajat
Luokka:Kansallisen Kokoomuksen poliitikot
Luokka:Tampereen kaupunginvaltuutetut
Luokka:Vuonna 1873 syntyneet
Luokka:Vuonna 1926 kuolleet